Bybel stuit koeël in plaasaanval in Noordwes ,Buhrmansdrif-omgewing naby Mahikeng | SAUK.co.za - Nuus.info
Die koeël wat in ’n plaasaanval Saterdagaand vir Bettie Nel (82) bedoel was, het haar gemis en in haar Bybel vasgeslaan.
“Die koeël sit nog in die Bybel vas,” het Isabella Niemand Sondagoggend vertel oor die plaasaanval laat Saterdagaand in die Buhrmansdrif-omgewing naby Mahikeng in Noordwes.
Die aanvallers het Niemand se pa, Thys Pienaar (63), met ’n piksteel teen die kop geslaan. Hulle het sy vriendin, Noeline Ferreira (61), met vermoedelik ’n flits geslaan. Albei se kopwonde was so erg dat hulle steke moes kry.
“X-strale het gewys my pa het nie enige skedelfrakture nie, maar hy en tannie Noeline is erg getraumatiseer,” sê Niemand. “Sy skrik elke keer as die telefoon lui. Die dominee gaan hulle later vanoggend (Sondag) kom sien. Ons is dankbaar hulle het nie baie seer gekry nie.”
Volgens Niemand het haar pa en Ferreira Saterdag by haar en haar man, Wynand, gekuier om sy verjaardag te vier. “Ons woon 4 km van hulle af. Hulle is so 17:00 terug huis toe.”
Pienaar het omstreeks 23:00, nadat hy en Noeline al in die bed was, die honde hoor blaf. “Hulle het gou ophou blaf, wat ons laat vermoed die honde ken die aanvallers,” het Niemand gesê.
“Kort daarna het my pa wakker geword toe die aanvallers hom met die kop van die piksteel slaan. Een van die aanvallers het met ’n flits in Noeline se oë geskyn en haar vermoedelik daarmee geslaan.”
Intussen het Pienaar met die rowers gestoei. Daar was vier aanvallers in die kamer. “My pa het besluit hy sal aanhou baklei omdat hy bang was hulle bind hom vas en martel hom,” het Niemand vertel.
Ferreira se ma, Bettie, wat in ’n ander kamer geslaap het, het die geraas gehoor. “Sy het nog twee aanvallers in die gang gesien,” het Niemand gesê. “Toe gooi sy ’n beeldjie wat as ’n deurstopper gebruik is, na hulle. Een van die aanvallers het op haar geskiet, maar die skoot het haar Bybel op ’n kassie in die kamer getref. Die aanvallers het geskrik en weggehardloop. Tannie Bettie het my toe gebel.”
Volgens Niemand dui spoormerke daarop dat die ses aanvallers met ’n voertuig gevlug het. Hulle het Ferreira se 9mm-pistool en drie selfone gesteel. Die ses het vermoedelik reeds vroeër die dag die veiligheidshek by die voordeur afgehaal, maar Pienaar en Ferreira het dit nie gesien nie omdat hulle die agterdeur gebruik om in die huis te gaan.
“Hulle sou gehoor het as iemand die veiligheidshek in die nag afgehaal het,” het Niemand gesê. “Die rowers het die glasvoordeur by die slot oopgedwing.”
Pienaar boer sedert 1991 met hoenders op die plaas. Saterdagaand se aanval was die eerste tot nog toe sedert hy daar boer, het Niemand gesê.
Die polisie was Sondagoggend nog op die toneel om dit vir leidrade te fynkam, maar teen laatoggend was niemand nog vasgetrek nie.
« Kom gooi ‘n draai by die Lekke Fees
Duisende motorfietsryers regoor Suid-Afrika ondersteun veldtog teen plaasmoorde »